การจัดสรรน้ำหน้าแล้งที่สิ้นสุดลง เป็นไปตามแผนที่วางไว้  พร้อมเดินหน้าแผนรับมือน้ำฤดูน้ำหลากปีนี้
กรมชลประทานสรุปผลการจัดสรรน้ำหน้าแล้งที่สิ้นสุดลง มีการใช้น้ำเป็นไปตามแผนที่วางไว้ โดนเกินแผนไปบ้างแต่ยังมีน้ำสำรองไว้ใช้ช่วงต้นฤดูฝนอย่างเพียงพอ พร้อมเดินหน้าแผนรับมือน้ำฤดูน้ำหลากปีนี้นายทองเปลว กองจันทร์ อธิบดีกรมชลประทาน เปิดเผยผลการจัดสรรน้ำหลังสิ้นสุดหน้าแล้ง(ตั้งแต่ 1 พฤศจิกายน 2561 - 30 เมษายน 2562) พบว่าการใช้น้ำเป็นไปตามแผนที่วางไว้ แม้จะมีการใช้น้ำเกินแผนไปบ้างแต่ไม่มากนัก ซึ่งจะอยู่ในส่วนของลุ่มน้ำเจ้าพระยาเป็นส่วนใหญ่ เดิมกรมชลประทานจัดสรรน้ำไว้ใช้ในช่วงหน้าแล้งทั้งสิ้นประมาณ 8,000 ล้าน ลบ.ม. เมื่อสิ้นสุดหน้าแล้งเดือน เม.ย. 62 พบว่าลุ่มน้ำเจ้าพระยามีการใช้น้ำไปทั้งสิ้นประมาณ 9,000 ล้าน ลบ.ม. ซึ่งเกินกว่าแผนที่วางไว้แต่ไม่มากนัก พร้อมฝากขอบคุณเกษตรกรที่ให้ความร่วมมืองดทำนาปรังต่อเนื่อง(นารอบที่ 3) ทำให้การบริหารจัดการน้ำใกล้เคียงกับแผนที่วางไว้ และยังมีน้ำคงเหลือที่จะใช้ได้ต่อเนื่องในช่วงต้นฤดูฝนอีกกว่า 5,000 ล้าน ลบ.ม. ซึ่งรวมไปถึงการใช้น้ำในช่วงที่เกิดภาวะฝนทิ้งช่วงเดือนมิถุนายน-กรกฎาคมด้วยขณะที่การเตรียมความพร้อมในการรับมือฤดูฝนในปี 2562 นั้น กรมชลประทานได้ปรับเกณฑ์ปฏิบัติการ- อ่างเก็บน้ำ(Rule Curve) ของอ่างเก็บน้ำทั้งขนาดใหญ่และขนาดกลางที่อยู่ในความรับผิดชอบของกรมชลประทาน 437 แห่งทั่วประเทศเรียบร้อยแล้ว ซึ่งเกณฑ์ Rule Curve ที่ปรับใหม่ดังกล่าวจะสอดคล้องกับสถานการณ์ปัจจุบันที่กรมชลประทานได้ดำเนินการปรับตามข้อมูลสถิติ เงื่อนไขการใช้น้ำ และขีดความสามารถการรับน้ำของลำน้ำด้านท้ายแล้ว ซึ่งจะทำให้การบริหารจัดการน้ำในอ่างเก็บน้ำทั้งหมดเกิดประสิทธิภาพสูงสุด